送徐舜輯
作者：陸文圭
朝代：宋

paragraphs: 彥霖父子魏公客，持國之兄招不得。
豪華落盡漳水流，主人眠石扃醉白。
天傾地坼古今愁，浣花窮殺老參謀。
窗寒雪壓燈昏夜，門靜蟲吟葉落秋。
平生故人渺江浦，誰往省之遣宗武。
惜哉赤白兩洪崖，敢道交情棄如土。
回舟蘋浦思依依，空憶桃花鱭鱠肥。
竹西騎鶴不可去，西州萬里將安歸。
南山之陽木已老，南山之陰木尤槁。
不信春風吹不蘇，珍重歲寒宜自保。